Savnet seilbåt lokalisert på Vestlandet
Båten, som skal ha tre personer om bord, ble funnet mandag morgen, skriver Bergens Tidende. - Ved 4-tiden fikk vi melding via politiet i Florø om at en seilbåt hadde tatt kontakt og fortalt at den trengte assistanse. De oppga en posisjon sju-åtte nautiske mil sørvest for Florø og vi har sendt både redningshelikopter og redningsskøyte til området, men seilbåten er ikke funnet, forteller vakthavende redningsleder Stein Solberg ved Hovedredningssentralen Sør-Norge til NTB. Klokken 07.20 meldte Hovedredningssentralen Sør-Norge at de hadde fått kontakt med seilbåten, skriver Bergens Tidende. - Vi snakket med dem 07.05 via nødtelefonen. De fortalte at de passerte Kinn Fyr og at alt er bra med de tre personene som er om bord i seilbåten. Men de er litt bekymret for om de har nok drivstoff til å komme seg inn til Florø, sier redningsleder ved Hovedredningssentralen Sør-Norge, Eirik Walle, til Bergens Tidende. Ifølge NRK skal det være tre personer om bord i båten. Mandag morgen er det høy sjø og veldig dårlig vær langs kysten utenfor Sogn og Fjordane. - Det blåser sørvest, liten storm. Vi går fremdeles innaskjærs og her er det tre meter høye bølger, foreller Geir Antonsen om bord i redningsskøyta Halfdan Grieg til NRK. Ifølge politiet var seilbåten i ferd med å gå tom for drivstoff. - Vi har kontaktet andre båter i området, men de har nok med å berge seg selv. Været er til dels ekstremt, sier Solberg. Kilde: NTB / VG Nett
Et redningshelikopter og redningsskøyta Halfdan Grieg ble natt til mandag sendt ut for å lokalisere en seilbåt i havsnød sørvest for Florø i Sogn og Fjordane.